Komission asetus (EY) N:o 2477/2001, annettu 17 päivänä joulukuuta 2001, tuesta sokeriruo'on kuljetukseen Ranskan merentakaisissa departementeissa



Virallinen lehti nro L 334 , 18/12/2001 s. 0005 - 0006



Komission asetus (EY) N:o 2477/2001, annettu 17 päivänä joulukuuta 2001, tuesta sokeriruo'on kuljetukseen Ranskan merentakaisissa departementeissa EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä maataloustuotteita koskevista erityistoimenpiteistä Ranskan merentakaisten departementtien hyväksi, direktiivin 72/462/ETY muuttamisesta ja asetusten (ETY) N:o 525/77 ja (ETY) N:o 3763/91 (Poseidom) kumoamisesta 28 päivänä kesäkuuta 2001 annetun neuvoston asetuksen (EY) N:o 1452/2001(1) ja erityisesti sen 18 artiklan, sekä katsoo seuraavaa: (1) Asetuksen (EY) N:o 1452/2001 16 artiklassa säädetään tuesta sokeriruo'on kuljetukseen pelloilta, joista se korjataan, keräilykeskuksiin. Tuen suuruus on määritettävä etäisyyden ja muiden kuljetukseen liittyvien objektiivisten perusteiden mukaan, ja se voi olla enintään puolet Ranskan viranomaisten kussakin departementissa kiinteämääräisesti vahvistamista kuljetuskustannuksista tonnia kohti. Tukea myönnetään sekä sokeriksi että rommiksi jalostettavalle sokeriruo'olle. (2) Kuljetuskustannukset vaihtelevat huomattavasti Ranskan eri merentakaisissa departementeissa. Tämän vuoksi on syytä vahvistaa tuen kiinteät määrät, jotka toisaalta ovat departementtikohtaisen keskimääräisen tuen määrän mukaiset ja jotka toisaalta eivät ole suurempia kuin puolet tonnia kohti vahvistetuista kuljetuskustannuksista, joiden enimmäismäärät on vahvistettu kiinteämääräisesti. On tarpeen, että Ranskan viranomaiset määrittävät tuottajille myönnetyt yksikkömäärät vahvistamiensa objektiivisten perusteiden mukaan. Kyseisiä määriä voidaan mukauttaa erityisesti kuljetettujen tonnien määrän perusteella. (3) Tukihakemusten perusteluksi on toimitettava todisteet kuljetuksesta. Ranska voi toteuttaa tarvittaessa muita lisätoimenpiteitä tämän järjestelmän toteuttamiseksi. (4) Yhtäläisen kohtelun varmistamiseksi markkinointivuoden 2001/2002 aikana korjatulle ja kuljetetulle sokeriruo'olle tässä asetuksessa säädettyjä toimenpiteitä on syytä soveltaa 1 päivästä heinäkuuta 2001. (5) Tässä asetuksessa säädetyt toimenpiteet ovat sokerin hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Asetuksen (EY) N:o 1452/2001 16 artiklassa säädetty tuki sokeriruo'on kuljetukseen pellolta keräilykeskukseen maksetaan tässä asetuksessa säädettyjen edellytysten mukaisesti tuottajalle, joka toimittaa sokeriruokonsa suoraan keräilykeskukseen. 2. Kuljetustukeen oikeutettu sokeriruoko on tarkoitettu sokerin tuotantoon tai rommin valmistukseen. 3. Tukea myönnetään virheettömälle, aidolle ja myyntikelpoiselle sokeriruo'olle. 4. Keräilykeskuksena pidetään joko vaakaa tai itse tehdasta, jos toimitus tapahtuu suoraan sinne, riippumatta siitä, onko kyseessä sokeritehdas vai tislaamo. 2 artikla 1. Tuottajien kuljetuskustannukset määräytyvät pellon reunan ja keräilykeskuksen välisen etäisyyden sekä muiden kuljetukseen liittyvien perusteiden, kuten pellolle johtavien kulkuyhteyksien tai mahdollisten luonnonhaittojen mukaan. 2. Rajoittamatta 3 kohdan soveltamista, tuottajalle määritettävän tuen määrä ei saa ylittää a) puolta 1 kohdan mukaisesti kiinteämääräisesti tonnia kohti vahvistetuista kuljetuskustannuksista; b) seuraavia departementtikohtaisia enimmäismääriä: 5,49 euroa/t Réunionissa, 5,34 euroa/t Guadeloupessa, 3,96 euroa/t Martiniquessa, 3,81 euroa/t Guyanassa. 3. Kyseessä olevat määrät huomioon ottaen Ranskan viranomaiset määrittävät sokeriruo'on kuljetustuen noudattaen kunkin departementin osalta seuraavia keskimääräisiä yksikkömääriä: 3,2 euroa/t Reunionissa, 2,5 euroa/t Guadeloupessa, 2,0 euroa/t Martiniquessa, 2,0 euroa/t Guyanassa. 3 artikla 1. Tukihakemukset esitetään Ranskan nimeämille toimivaltaisille yksiköille. 2. Niiden mukana on toimitettava toimivaltaisten viranomaisten tai jäsenvaltion kussakin departementissa nimeämien jalostusyritysten laatimat lähetysluettelot sokeriruokotoimituksista. 4 artikla Ranskan on toteutettava tarvittaessa tämän asetuksen soveltamisen edellyttämät lisätoimenpiteet ja erityisesti toimenpiteet, jotka liittyvät tukihakemusten esittämiseen, 1 artiklassa säädettyjen todisteiden tarkastamiseen ja toimitettujen sokeriruokomäärien valvontaan. 5 artikla Ranskan on annettava tiedoksi komissiolle a) neljän kuukauden kuluessa tämän asetuksen voimaantulosta - tuottajille myönnettyjen yksikkömäärien määrittämisperusteet, - 4 artiklan nojalla vahvistetut lisätoimenpiteet; b) asetuksen (EY) N:o 1452/2001 27 artiklassa säädetyssä vuosikertomuksessa kunkin departementin osalta - tonneina ilmaistut sokeriruo'on kokonaismäärät, joille tukea on haettu, - tukien kokonaismäärä ja kuljetettua tonnia kohti myönnettyjen tukien määrien vaihtelut, - edellä a alakohdassa tarkoitettuihin perusteisiin ja lisätoimenpiteisiin mahdollisesti tehtävät muutokset. 6 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä heinäkuuta 2001 alkaen kuljetettuun sokeriruokoon. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2001. Komission puolesta Franz Fischler Komission jäsen (1) EYVL L 198, 21.7.2001, s. 11.